ประกาศสำนักนายกรัฐมนตรี เรื่อง กำหนดให้การเวนคืนอสังหาริมทรัพย์เพื่อสร้างทางหลวงแผ่นดินหมายเลข 116 สายเลี่ยงเมืองป่าซาง ตอนแยกทางหลวงแผ่นดินหมายเลข 106 (บ้านสะปุ๋ง) - บรรจบทางหลวงแผ่นดินหมายเลข 108 (บ้านทุ่งแป้ง) เป็นกรณีที่มีความจำเป็นโดยเร่งด่วน

ประกาศสำนักนายกรัฐมนตรี
ประกาศสำนักนายกรัฐมนตรี
เรื่อง
กำหนดให้การเวนคืนอสังหาริมทรัพย์เพื่อสร้างทางหลวงแผ่นดิน
หมายเลข
๑๑๖ สายเลี่ยงเมืองป่าซาง ตอนแยกทางหลวงแผ่นดินหมายเลข ๑๐๖
(บ้านสะปุ๋ง)
- บรรจบทางหลวงแผ่นดินหมายเลข ๑๐๘ (บ้านทุ่งแป้ง)
เป็นกรณีที่มีความจำเป็นโดยเร่งด่วน[๑]
 

ตามที่ได้ประกาศใช้บังคับพระราชกฤษฎีกากำหนดเขตที่ดินในบริเวณที่ที่จะเวนคืน
เพื่อสร้างทางหลวงแผ่นดินหมายเลข ๑๑๖ สายเลี่ยงเมืองป่าซาง ตอนแยกทางหลวงแผ่นดินหมายเลข
๑๐๖ (บ้านสะปุ๋ง) - บรรจบทางหลวงแผ่นดินหมายเลข ๑๐๘ (บ้านทุ่งแป้ง) พ.ศ. ๒๕๔๙ ในท้องที่อำเภอป่าซาง
จังหวัดลำพูน และอำเภอสันป่าตอง จังหวัดเชียงใหม่ แล้ว นั้น

อธิบดีกรมทางหลวงผู้เป็นเจ้าหน้าที่เวนคืน
ตามพระราชกฤษฎีกาดังกล่าวได้พิจารณาแล้วเห็นว่า
การสร้างทางหลวงแผ่นดินตอนดังกล่าวเป็นกรณีที่มีความจำเป็นโดยเร่งด่วน เพื่ออำนวยความสะดวกและความรวดเร็วแก่การจราจรและการขนส่ง
อันเป็นกิจการสาธารณูปโภค ซึ่งหากการเวนคืนเนิ่นช้าไปจะเป็นอุปสรรคอย่างมากแก่การพัฒนาเศรษฐกิจและสังคม

ดังนั้น อาศัยอำนาจตามความในมาตรา ๑๓ วรรคหนึ่ง แห่งพระราชบัญญัติ
ว่าด้วยการเวนคืนอสังหาริมทรัพย์ พ.ศ. ๒๕๓๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๔๙ ของรัฐธรรมนูญแห่งราชอาณาจักรไทยบัญญัติให้กระทำได้
โดยอาศัยอำนาจตามบทบัญญัติแห่งกฎหมาย คณะรัฐมนตรี โดยมติเมื่อวันที่ ๗ สิงหาคม พ.ศ.
๒๕๔๙ จึงกำหนดให้การเวนคืนอสังหาริมทรัพย์ เพื่อสร้างทางหลวงแผ่นดินหมายเลข ๑๑๖ สายเลี่ยงเมืองป่าซาง
ตอนแยกทางหลวงแผ่นดินหมายเลข ๑๐๖ (บ้านสะปุ๋ง) - บรรจบทางหลวงแผ่นดินหมายเลข ๑๐๘ (บ้านทุ่งแป้ง)
ในท้องที่อำเภอป่าซาง จังหวัดลำพูน และอำเภอสันป่าตอง จังหวัดเชียงใหม่ ตามพระราชกฤษฎีกากำหนดเขตที่ดินในบริเวณที่ที่จะเวนคืน
เพื่อสร้างทางหลวงแผ่นดินหมายเลข ๑๑๖ สายเลี่ยงเมืองป่าซาง ตอนแยกทางหลวงแผ่นดินหมายเลข
๑๐๖ (บ้านสะปุ๋ง) - บรรจบทางหลวงแผ่นดินหมายเลข ๑๐๘ (บ้านทุ่งแป้ง) พ.ศ. ๒๕๔๙ เป็นกรณีที่มีความจำเป็นโดยเร่งด่วน
เพื่อให้เจ้าหน้าที่หรือผู้ซึ่งได้รับมอบหมายจากเจ้าหน้าที่มีอำนาจเข้าครอบครองหรือใช้อสังหาริมทรัพย์นั้น
ตามพระราชบัญญัติ ว่าด้วยการเวนคืนอสังหาริมทรัพย์ พ.ศ. ๒๕๓๐ ได้


ประกาศ
ณ วันที่ ๒๘ สิงหาคม พ.ศ. ๒๕๔๙
พันตำรวจโท
ทักษิณ ชินวัตร
นายกรัฐมนตรี






































นันทนา/ผู้จัดทำ
๑๒ กันยายน ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๙๔ ง/หน้า ๓/๖ กันยายน ๒๕๔๙